Imtella' Ottubru 13, 2021 - Aġġornata 13 Ta' Ottubru, 2021 6:08pm Bħal dan iż-żmien sena f'Ġinevra l-fazzjonijiet rivali fil-Libja qablu għall-waqfien mill-ġlied wara snin twal ta' gwerra ċivili. Minkejja l-elezzjoni ġenerali f'dan il-pajjiż ġar tagħna tinsab fuq l-għatba, ir-rivoluzzjoni għadha kapitlu mudlam għall-ħafna Libjani, speċjalment dawk li gawdew il-prosperità fl-era Gaddafi. Iżda għall-oħrajn minkejja l-instabbiltà r-rivoluzzjoni ġabet libertà. Is-sitwazzjoni fil-Libja għaxar snin wara r-revoluzzjoni hija s-suġġett ta' dokumentarju li se jixxandar illejla wara l-bulletin tal-aħbarijiet tat-8 ta' TVM, bħala parti mis-sensiela Carter Jirrapporta. Il-Libja… 10 snin wara r-rivoluzzjoni… għal uħud il-memorji tal-gwerra ċivili għadhom friski, speċjalment ta' wieħed mir-rivoluzzjonarji Tarek Mana li jgħix f'Yafran. Għal oħrajn, bħalma huwa dan is-sid ta' negozju fil-Medina ta' Tripli, ir-rivoluzzjoni hija ħolma falza. Din hija s-sitwazzjoni li sab krew taċ-Ċentru tal-Aħbarijiet, li żar il-Libja fil-ġimgħat li għaddew bħala parti mis-sensiela ta' dokumentarji Carter Jirrapporta. Il-ġurnalist Liam Carter stħarreġ dwar kif qed iħarsu l-Libjani lejn ir-rivoluzzjoni li heżżet lir-reġim ta' Gaddafi wara gwerra ċivili li matulha Malta, bħala pajjiż ġar, offra għajnuna umanitarja. Min għadu tal-fehma li l-era Gaddafi kienet aħjar u min diġà qed iħoss li ħa r-ruħ u ħeles mit-terrur tal-erba' diċenji ta' oppressjoni, bħalma huwa Faudi għalliema tal-lingwa Amadigh li kienet ipprojbita fi żmien Gaddafi tant li min kien jużaha seta' jitkeċċa mix-xogħol u saħansitra jispiċċa l-ħabs. Negozjanti żgħażagħ intervistati f'Carter Jirrapporta qalu li qed jaraw xaqq dawl għax qed jirnexxielhom idawru r-rota mhux fi Tripli biss iżda wkoll lil hinn… iżda fil-programm tispikka d-determinazzjoni u r-rieda ta' xi rivoluzzjonarji li mhux se jieqfu joħolmu li xi darba l-pajjiż isir demokratiku. Kien fl-20 t'Ottubru ta' 10 snin ilu meta Gaddafi nqatel mill-milizja ta' Misurata. Il-mewt tal-wieħed mill-iktar dittaturi influwenti fid-dinja wasslet għall-waqgħa tar-reġim tiegħu, iżda l-karba għall-paċi u l-istabbilità għadha tidwi mhux fil-Libja biss, iżda wkoll fil-Maghreb u fir-reġjun tal-Mediterran.